LIETUVOS RESPUBLIKOS ENERGETIKOS MINISTRO

Į S A K Y M A S

DĖL NAUJŲ perdavimo ar skirstymo sistemų nedujofikuotoje teritorijoje įrengimo, NAUJŲ VARTOTOJŲ GAMTINIŲ DUJŲ SISTEMŲ PRIJUNGIMO PRIE PERDAVIMO AR SKIRSTYMO SISTEMŲ IR vartotojų gamtinių dujų sistemų įrengimo tvarkos aprašo PATVIRTINIMO

2012 m. gruodžio 11 d. Nr. 1-261

Vilnius

Vadovaudamasis Lietuvos Respublikos gamtinių dujų įstatymo (Žin., 2000, Nr. 89-2743; 2011, Nr. 87-4186; 2012, Nr. 68-3467) 37 straipsnio 3 ir 4 dalimis, Lietuvos Respublikos energetikos įstatymo (Žin., 2002, Nr. 56-2224; 2011, Nr. 160-7576) 6 straipsnio 2 ir 12 punktais, Lietuvos Respublikos Vyriausybės 2011 m. rugsėjo 21 d. nutarimo Nr. 1104 „Dėl įgaliojimų suteikimo įgyvendinant Lietuvos Respublikos gamtinių dujų įstatymą ir Lietuvos Respublikos gamtinių dujų įstatymo pakeitimo įstatymo įgyvendinimo įstatymą ir Lietuvos Respublikos Vyriausybės 2007 m. liepos 11 d. nutarimo Nr. 725 „Dėl įgaliojimų suteikimo įgyvendinant Lietuvos Respublikos gamtinių dujų įstatymą“ ir 2009 m. spalio 14 d. nutarimo Nr. 1317 „Dėl įgaliojimų suteikimo įgyvendinant Lietuvos Respublikos gamtinių dujų įstatymą“ pripažinimo netekusiais galios“ (Žin., 2011, Nr. 118-5549; 2012, Nr. 100-5094) 1.5 punktu,

t v i r t i n u Naujų perdavimo ar skirstymo sistemų nedujofikuotoje teritorijoje įrengimo, naujų vartotojų gamtinių dujų sistemų prijungimo prie perdavimo ar skirstymo sistemų ir vartotojų gamtinių dujų sistemų įrengimo tvarkos aprašą (pridedama).

L. e. energetikos ministro pareigas	Arvydas Sekmokas

Patvirtinta

Lietuvos Respublikos energetikos ministro

2012 m. gruodžio 11 d. įsakymu Nr. 1-261

NAUJŲ perdavimo ar skirstymo sistemų nedujofikuotoje teritorijoje įrengimo, NAUJŲ VARTOTOJŲ GAMTINIŲ DUJŲ SISTEMŲ PRIJUNGIMO PRIE PERDAVIMO AR SKIRSTYMO SISTEMŲ IR vartotojų gamtinių dujų sistemų įrengimo tvarkos aprašas

I. BENDROSIOS NUOSTATOS

1. Naujų perdavimo ar skirstymo sistemų nedujofikuotoje teritorijoje įrengimo, naujų vartotojų gamtinių dujų sistemų prijungimo prie perdavimo ar skirstymo sistemų ir vartotojų gamtinių dujų sistemų įrengimo tvarkos aprašas (toliau – Aprašas) nustato:

1.1. naujų perdavimo ar skirstymo sistemų nedujofikuotoje teritorijoje įrengimo tvarką;

1.2. naujų vartotojų gamtinių dujų (toliau – dujos) sistemų prijungimo prie perdavimo ar skirstymo sistemų tvarką ir sąlygas;

1.3. vartotojų dujų sistemų projektavimo, įrengimo (rekonstravimo) tvarką ir sąlygas.

2. Aprašas yra privalomas visiems asmenims, projektuojantiems, įrengiantiems dujų sistemas ir vartotojų dujų sistemas, asmenims, derinantiems (tikrinantiems, pritariantiems) dujų sistemų projektus ir vartotojų dujų sistemų projektus, dujų sistemų ir vartotojų dujų sistemų įrengimo techniniams prižiūrėtojams, dujų sistemų savininkams ir naudotojams, dujų įmonėms, prie kurių dujų sistemų prijungiamos dujų sistemos ir vartotojų dujų sistemos.

3. Dujų sistemos projektuojamos ir įrengiamos vadovaujantis Lietuvos Respublikos energetikos įstatymo (Žin., 2002, Nr. 56-2224; 2011, Nr. 160-7576) (toliau – Energetikos įstatymas), Lietuvos Respublikos gamtinių dujų įstatymo (Žin., 2000, Nr. 89-2743; 2011, Nr. 87-4186) (toliau – Gamtinių dujų įstatymas), Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) (toliau – Statybos įstatymas) nuostatomis, Skirstomųjų plieninių dujotiekių įrengimo taisyklėmis, patvirtintomis Lietuvos Respublikos ūkio ministro 2008 m. sausio 9 d. įsakymu Nr. 4-6 (Žin., 2008, Nr. 9-320) (toliau – Skirstomųjų plieninių dujotiekių įrengimo taisyklės), Skirstomųjų polietileninių dujotiekių įrengimo taisyklėmis, patvirtintomis Lietuvos Respublikos ūkio ministro 2008 m. sausio 9 d. įsakymu Nr. 4-6 (Žin., 2008, Nr. 9-320) (toliau – Skirstomųjų polietileninių dujotiekių įrengimo taisyklės), Dujų sistemų pastatuose įrengimo taisyklėmis, patvirtintomis Lietuvos Respublikos energetikos ministro 2012 m. sausio 2 d. įsakymu Nr. 1-2 (Žin., 2012, Nr. 3-96) (toliau – Dujų sistemų pastatuose įrengimo taisyklės), Asmenų, turinčių teisę eksploatuoti energetikos įrenginius, atestavimo taisyklėmis, patvirtintomis Lietuvos Respublikos energetikos ministro 2010 m. spalio 4 d. įsakymu Nr. 1-274 (Žin., 2010, Nr. 120-6154) (toliau – Asmenų atestavimo taisyklės), šiuo Aprašu ir kitais dujotiekių įrengimą reglamentuojančiais teisės aktais.

4. Apraše vartojamos sąvokos suprantamos taip, kaip jas apibrėžia Gamtinių dujų įstatymas, Energetikos įstatymas ir kiti teisės aktai.

II. DUJŲ SISTEMŲ PLĖTRA NEDUJOFIKUOTOJE TERITORIJOJE

5. Naujos teritorijos, kurioje nė vienai įmonei neišduota dujų perdavimo ar skirstymo licencija, dujofikavimas atliekamas šia tvarka:

5.1. prašymų įrengti dujų perdavimo ar skirstymo sistemas naujoje dujofikuojamoje teritorijoje priėmimas, jeigu tokia veikla yra numatyta apskrities ar savivaldybės teritorijos specialiojo planavimo dokumente – infrastruktūros vystymo schemoje arba plane (projekte);

5.2. prašymų įrengti dujų perdavimo ar skirstymo sistemas naujoje dujofikuojamoje teritorijoje nagrinėjimas;

5.3. Valstybinės kainų ir energetikos kontrolės komisijos (toliau – Komisija) sprendimo rengti konkursą įrengti dujų sistemas naujai dujofikuojamoje teritorijoje, kurioje nė vienai dujų įmonei neišduota dujų perdavimo ar skirstymo licencija (toliau – konkursas), priėmimas ir konkurso paskelbimas;

5.4. konkurso vykdymas;

5.5. Komisijos sprendimo leisti įrengti naują dujų sistemą priėmimas;

5.6. investicijų projekto įgyvendinimas.

6. Naujos dujofikuojamos teritorijos yra skirstomos vadovaujantis Lietuvos Respublikos teritorijos administracinių vienetų ir jų ribų įstatymu (Žin., 1994, Nr. 60-1183). Mažiausia teritorija, kuriai dujofikuoti įrengiant perdavimo sistemą išduodamas leidimas, yra apskritis, įrengiant skirstymo sistemą – savivaldybė. Neištirtose archeologinio ar povandeninio kultūros paveldo objektų ar vietovių teritorijose bei apsaugos zonose naujos dujų perdavimo ar skirstymo sistemos neplanuojamos ir neįrengiamos, išskyrus paveldo pritaikymo atveju, tuomet būtinas suderinimas su Kultūros paveldo departamentu prie Kultūros ministerijos (toliau – Kultūros paveldo departamentas).

7. Dujų sistemų plėtros nedujofikuotoje teritorijose iniciatorius gali būti dujų įmonė, potencialūs vartotojai (ar jų grupė), kurių numatomas metinis dujų suvartojimas ne mažesnis kaip 1 mln. m3.

8. Iniciatorių prašymai dėl naujų teritorijų dujofikavimo, užpildžius nustatytą formą (Aprašo 1 priedas), teikiami Komisijai. Prašymas turi būti pasirašytas asmens ar asmenų grupės įgalioto asmens, ar dujų įmonės vadovo. Komisija turi teisę paprašyti papildomos informacijos, reikalingos sprendimui dėl konkurso paskelbimo priimti.

9. Komisija, gavusi prašymą dėl naujų teritorijų dujofikavimo ir įvertinusi jo atitiktį Aprašo 7 ir 8 punktų reikalavimams, per 10 darbo dienų paskelbia konkursą įrengti dujų sistemas naujai dujofikuojamoje teritorijoje.

10. Konkursas vykdomas šiais etapais:

10.1. konkurso dalyvių registravimas;

10.2. rinkos tyrimų atlikimas ir duomenų pateikimas Komisijai;

10.3. konkurso sąlygų parengimas ir pateikimas dalyviams;

10.4. investicijų projektų parengimas, preliminarių prijungimo sutarčių su potencialiais vartotojais sudarymas ir pateikimas Komisijai;

10.5. investicijų projektų vertinimas Komisijoje.

11. Komisija apie konkursą įrengti dujų sistemas naujai dujofikuojamoje teritorijoje skelbia savo interneto svetainėje. Skelbime turi būti nurodoma:

11.1. teritorijos, kurią numatoma dujofikuoti, pavadinimas, savivaldybės, į kurios teritorijos ribas patenka numatoma dujofikuoti teritorija, pavadinimas;

11.2. konkurso dalyvių registravimo terminas;

11.3. rinkos tyrimų rezultatų pateikimo Komisijai terminas;

11.4. investicijų projektų pateikimo Komisijai terminas;

11.5. kita, Komisijos nuomone, būtina informacija.

12. Konkurso dalyviai privalo užsiregistruoti per 10 darbo dienų nuo Komisijos skelbimo apie konkursą Komisijos interneto svetainėje.

13. Užsiregistravę konkurso dalyviai per 30 darbo dienų turi atlikti nedujofikuotos teritorijos rinkos tyrimus Aprašo 14 punkte nustatyta apimtimi ir pateikti duomenis Komisijai.

14. Konkurso dalyviai (dujų įmonės), atlikdami rinkos tyrimus, nustato naujose dujofikuojamose teritorijose dujų naudojimo prognozes dešimties metų laikotarpiui (metinius dujų kiekius, valandinius minimalius ir maksimalius dujų kiekius, maksimalius paros dujų kiekius, vartotojams tiekiamų dujų maksimalų ir minimalų slėgį), sudaro potencialių nebuitinių vartotojų sąrašą ir preliminarias prijungimo sutartis, nurodydami dujų naudojimo pradžios datą. Komisija, per 30 darbo dienų apibendrinusi konkurso dalyvių atliktų rinkos tyrimų duomenis, paprašo dujų įmonės, prie kurios sistemų gali būti prijungtos naujų dujofikuojamų teritorijų dujų sistemos, išduoti preliminarias naujos dujų sistemos prijungimo (sujungimo) sąlygas. Dujų įmonės, prie kurių dujų sistemų numatoma prijungti naujos dujofikuojamos teritorijos dujų sistemą, raštišku Komisijos prašymu pagal jos pateiktus duomenis per 50 darbo dienų parengia naujų dujų sistemų preliminarias prisijungimo sąlygas (maksimaliam, vidutiniam ir minimaliam dujų naudojimui naujoje dujofikuojamoje teritorijoje) ir pateikia jas Komisijai. Šios sąlygos turi būti vienodos visiems investicijų projektų rengėjams.

15. Atsižvelgdama į apibendrintus rinkos tyrimų duomenis bei preliminarias prisijungimo sąlygas, Komisija per 10 darbo dienų parengia ir užsiregistravusiems konkurso dalyviams pateikia konkurso sąlygų aprašą investicijų projektams rengti. Vienas konkurso dalyvis gali teikti vieną investicijų projektą.

16. Konkurso dalyvis, teikiantis investicijų projektą Komisijai, turi atitikti esminius vadybinių, technologinių ir finansinių kriterijų reikalavimus dujų perdavimo ir (ar) skirstymo licencijoms gauti.

17. Konkurso dalyvis per 45 darbo dienas parengia investicijų projektą, kurį kartu su sudarytomis su potencialiais vartotojais preliminariomis prijungimo sutartimis pateikia Komisijai. Planuojami rezultatai turi būti realūs ir pasiekiami. Investicijų projektų vertinimo išvados bei lyginamieji techniniai, ekonominiai rodikliai, kai vienos teritorijos dujofikavimui pateikiami du ar daugiau projektų, yra vieši.

18. Atliekant investicijų projektų skaičiavimus naudojamas atsiperkamumo laikotarpis:

18.1	. nebuitiniams vartotojams ar naujai gamtinių dujų sistemai – 15 metų;

18.2	. buitiniams vartotojams – 20 metų.

19. Naujų teritorijų dujofikavimo investicijų projektai vertinami ir geriausias investicijų projektas išrenkamas vadovaujantis šiais kriterijais:

19.1. pagal Gamtinių dujų perdavimo ir skirstymo kainų viršutinių ribų skaičiavimo metodiką, patvirtintą Valstybinės kainų ir energetikos kontrolės komisijos 2008 m. rugpjūčio 8 d. nutarimu Nr. O3-106 (Žin., 2008, Nr. 94-3718), suskaičiuota dujų transportavimo kainos viršutinė riba naujos dujofikuojamos teritorijos vartotojams;

19.2. su potencialiais vartotojais sudarytose preliminariose prijungimo sutartyse numatytas paskirstyti dujų kiekis;

19.3. investicijų mastas pagal numatomų pastatyti dujotiekio tinklų ilgį, km;

19.4. be šio Aprašo 19.1–19.3 punktuose nustatytų kriterijų, taip pat reikia atsižvelgti į tiekimo patikimumo, reguliarumo, kokybės, vartotojų apsaugos reikalavimus.

20. Aprašo 19 punkte nurodytiems investicijų projektų vertinimo ir geriausio investicijų projekto išrinkimo kriterijams suteikiamas lyginamasis svoris, kuris įvertinamas balais pagal Aprašo 1 lentelėje pateiktus reikalavimus:

1 lentelė. Investicijų projektų vertinimo reikalavimai.

Investicijų projektų vertinimo kriterijai	Lyginamasis svoris, balais (X)
Pagal Komisijos patvirtintą Gamtinių dujų kainų viršutinių ribų skaičiavimo metodiką suskaičiuota dujų transportavimo kainos viršutinė riba naujos dujofikuojamos teritorijos vartotojams (C)	40
Su potencialiais vartotojais sudarytose preliminariose prijungimo sutartyse numatytas paskirstyti dujų kiekis (T1)	30
Numatomų pastatyti dujotiekio tinklų ilgis, km (T2)	30
Iš viso:	100

20.1. Vertinamo investicijų projekto kriterijaus C balai skaičiuojami pagal 1 formulę:

;	(1)

čia:

Cmin – visuose pasiūlytuose investicijų projektuose nurodyta mažiausia kriterijaus C reikšmė;

Cp – vertinamame investicijų projekte nurodyta kriterijaus C reikšmė;

Xc – kriterijaus C lyginamasis svoris;

20.2. Vertinamo investicijų projekto kriterijų T1 ir T2 balai skaičiuojami pagal 2 formulę:

;	(2)

čia:

Tp 1,2 – vertinamame investicijų projekte nurodyta kriterijų T1, T2 reikšmė;

Tmax1,2 – visuose pasiūlytuose investicijų projektuose nurodyta didžiausia kriterijų T1, T2 reikšmė;

X1,2 – kriterijų T1, T2 lyginamasis svoris;

20.3. Vertinamo investicijų projekto galutiniai balai (S) skaičiuojami pagal 3 formulę:

;	(3)

20.4. Investicijų projekte vertinami duomenys turi apimti 3 kalendorinių metų laikotarpį.

21. Konkurso nugalėtoju skelbiamas pagal Aprašo 20 punkto nuostatas išrinktas geriausias investicijų projektas, kuriam buvo skirta daugiausia balų.

22. Konkurso nugalėtojas kartu su investicijų projektu pateikia Komisijai investicijų projekto įgyvendinimo laiko grafiką, o kasmet iki vasario 1 d. pateikia investicijų projekto vykdymo ataskaitą ir pagrindimą, jeigu buvo nukrypta nuo projekto įgyvendinimo grafiko.

23. Komisija, išrinkusi geriausią investicijų projektą (kai buvo pateikti du ar daugiau investicijų projektų) ar pripažinusi investicijų projektą tinkamu (kai pateikiamas vienas investicijų projektas), priima sprendimą leisti įrengti naują dujų sistemą konkurso dalyviui (dujų įmonei), kurios investicijų projektas pripažintas geriausiu ar tinkamu įgyvendinti. Konkursą laimėjęs konkurso dalyvis (dujų įmonė) įrengia investicijų projekte nurodytą dujų sistemą ir prijungia vartotojų dujų sistemas (tų vartotojų, su kuriais buvo sudarytos preliminarios prijungimo sutartys). Jei faktinės projekto įgyvendinimo išlaidos didesnės negu konkursui pateiktame investicijų projekte, tai įgyvendinus projektą, nustatant dujų transportavimo kainas, vadovaujamasi konkursui pateiktame investicijų projekte nurodytais ir Komisijos patikrintais rodikliais.

24. Investicijų projektas toliau įgyvendinamas vadovaujantis Statybos įstatymo, Energetikos įstatymo, Gamtinių dujų įstatymo, Lietuvos Respublikos teritorijų planavimo įstatymo (Žin., 1995, Nr. 107-2391; 2004, Nr. 21-617), Lietuvos Respublikos viešųjų pirkimų įstatymo (Žin., 1996, Nr. 84-2000; 2004, Nr. 116-4321; 2006, Nr. 4-102) (toliau – Viešųjų pirkimų įstatymas) ir kitų teisės aktų nustatyta tvarka. Naujų gamtinių dujų sistemų, tiesioginių vamzdynų ir biodujų gamybos įrenginių prijungimo prie veikiančių gamtinių dujų perdavimo ar skirstymo sistemų tvarkos ir sąlygų aprašo, patvirtinto Lietuvos Respublikos energetiko ministro 2012 m. birželio 18 d. įsakymu Nr. 1-115 (Žin., 2012, Nr. 69-3561), pagrindu parengiama dujų sistemos prijungimo sutartis. Dujų įmonei (konkurso laimėtojui) per 60 darbo dienų nuo Komisijos sprendimo leisti įrengti naujas dujų sistemas priėmimo nepagrįstai nepradėjus vykdyti investicijų projekto, kuriam pritarė Komisija, Komisija gali skelbti pakartotinį konkursą arba, kai konkursui buvo pateikti keli investicijų projektai, investicijų projekto įgyvendinimo teisė gali būti suteikiama antrąją vietą užėmusiam konkurso dalyviui.

25. Įrengus investicijų projekte numatytą naują dujų sistemą naujoje dujofikuojamoje teritorijoje ir sujungus ją su dujų perdavimo ar skirstymo sistema, kuri užtikrintų vartotojų aprūpinimą dujomis, dujų sistemą įrengusi įmonė kreipiasi į Komisiją su prašymu gauti atitinkamą veiklos licenciją. Gavus perdavimo ar skirstymo licenciją tolesnis naujų vartotojų dujų sistemų prijungimas ir dujų plėtra dujofikuojamoje teritorijoje atliekami kaip licencijuotoje teritorijoje.

26. Dujų įmonių ir naujų vartotojų dujų sistemų sujungimas atliekamas šių asmenų tarpusavio susitarimu, sudarant naujos vartotojo dujų sistemos prijungimo prie dujų įmonės sistemos sutartį.

27. Dujų įmonės, prie kurių dujų sistemų jungiamasi, padengia ekonomiškai pagrįstas sistemos plėtros ir sistemos prijungimo išlaidas. Naujoje dujofikuojamoje teritorijoje įrengiamos sistemos savininkai padengia dujų įmonių, prie kurių sistemų jungiamasi, išlaidų dalį, viršijančią ekonomiškai pagrįstas prijungiančių dujų įmonių išlaidas.

28. Naujos dujų sistemos prijungimo įmokos skaičiuojamos pagal Valstybinės kainų ir energetikos kontrolės komisijos patvirtintą Gamtinių dujų naujų vartotojų prijungimo įkainių skaičiavimo metodiką, patvirtintą 2008 m. lapkričio 17 d. Valstybinės kainų ir energetikos kontrolės komisijos nutarimu Nr. O3-187 (Žin., 2008, Nr. 138-5487; 2012, Nr. 111-5669) (toliau – Prijungimo įkainių nustatymo metodika).

III. naujų VARTOTOJŲ sistemų PRIJUNGIMAS prie DUJŲ ĮMONIŲ sistemų

29. Naujo vartotojo dujų sistemos prijungimas yra dujų įmonės suteikiama paslauga naujajam vartotojui.

30. Dujų sistemų plėtros dujofikuotose teritorijose iniciatoriai gali būti: licencijas veiklai tose teritorijose turinčios dujų įmonės, esami ar potencialūs dujų vartotojai. Vartotojai prašymus dėl dujų sistemų plėtros teikia perdavimo ar skirstymo įmonėms. Prašymo formą ir informacijos bei dokumentų sąrašą, kuriuos būtina pateikti su prašymu, nustato dujų įmonė. Buitiniams vartotojams prašymo formą ir informacijos bei dokumentų sąrašą, kuriuos būtina pateikti su prašymu, dujų įmonė nustato suderinus su Komisija. Gaunami prašymai registruojami dujų įmonėje. Naujų vartotojų dujų sistemos prie veikiančių dujų sistemų yra prijungiamos vartotojo prašymu.

31. Naujų vartotojų dujų sistemas prie dujų įmonės sistemos prijungia dujų įmonės, turinčios perdavimo ar skirstymo licenciją teritorijoje, kurioje prijungiamos naujų vartotojų dujų sistemos.

32. Naujų vartotojų dujų sistemos prie dujų įmonės sistemų prijungiamos šia tvarka:

32.1. dujų įmonei pateikiamas prašymas prijungti prie dujų sistemos;

32.2. dujų įmonė nagrinėja prašymą prijungti prie dujų sistemos;

32.3. dujų įmonė parengia naujo vartotojo dujų sistemos prisijungimo sąlygas;

32.4. dujų įmonė informuoja naują vartotoją apie prisijungimo sąlygas;

32.5. dujų įmonė parengia investicijų projektą;

32.6. naujasis vartotojas ir dujų įmonė pasirašo prijungimo sutartį;

32.7. projekto įgyvendinimas.

33. Nauju kvartalu laikoma esamų ir (ar) numatomų statyti individualių gyvenamų namų grupė (ne mažiau kaip 2 namai), kurioje, gavusi bent vieno potencialaus vartotojo prašymą, iki dujofikavimo darbų pradžios dujų įmonė nustato potencialių buitinių vartotojų skaičių ir vartotojams dujofikuoti reikalingą optimalų vienam vartotojui tenkantį vidutinį dujų sistemos ilgį (metrais). Naujo kvartalo ribos nustatomos taip, kad besiribojančiose gretimose teritorijose esantiems potencialiems vartotojams nebūtų sukuriamos diskriminuojančios prijungimo prie dujų sistemos sąlygos.

34. Naujiems buitiniams vartotojams naujame kvartale (teritorijoje) nustatomos vienodos jų dujų sistemų prijungimo prie skirstymo sistemos sąlygos. Neištirtose archeologinio ar povandeninio kultūros paveldo objektų ar vietovių teritorijose bei apsaugos zonose naujos dujų perdavimo ar skirstymo sistemos neplanuojamos ir neįrengiamos, išskyrus paveldo pritaikymo atveju, tuomet būtinas suderinimas su Kultūros paveldo departamentu.

35. Vartotojas, pateikęs prašymą prijungti vartotojo dujų sistemą prie skirstymo sistemos, taip pat vartotojas, nepateikęs prašymo prijungti savo dujų sistemos prie skirstymo sistemos, tačiau įgyvendinęs vieną iš žemiau išvardytų reikalavimų, yra laikomas potencialiu buitiniu vartotoju (toliau – potencialus buitinis vartotojas):

35.1. kai naujo kvartalo dujofikavimo investicijų projekto rengimo metu vartotojas yra gavęs VĮ „Registrų centras“ pažymą apie nuosavybės teisę į įregistruotą žemės sklypą, kurioje nurodyta mažaaukščių gyvenamųjų namų statybos paskirtis, arba pažymą apie nuosavybę į įregistruotą mėgėjiško sodo sklypą ir dujų įmonė turi tai patvirtinančio dokumento kopiją;

35.2. kai naujo kvartalo dujofikavimo investicijų projekto rengimo metu vartotojas yra gavęs statybą leidžiantį dokumentą gyvenamosios paskirties pastato statybai ir dujų įmonė turi tai patvirtinančio dokumento kopiją;

35.3. kai naujo kvartalo dujofikavimo investicijų projekto rengimo metu numatomas dujofikuoti gyvenamosios paskirties pastatas yra teisiškai įregistruotas VĮ „Registrų centras“ ir galima gauti nekilnojamojo turto registro centrinio duomenų banko išrašą apie vartotojo sklype pastatytą ar statomą gyvenamosios paskirties pastatą.

36. Naujas kvartalo dujofikavimo investicijų projektas rengiamas ir pradedamas įgyvendinti, kai potencialių naujame kvartale buitinių vartotojų skaičius yra ne mažesnis kaip 50 proc. nuo visų naujame kvartale galimų vartotojų skaičiaus ir projekto įgyvendinimo pirmais metais prijungimo sutartis pasirašo ne mažiau kaip 10 proc. potencialių buitinių vartotojų arba šis procentas gali būti mažinamas dujų įmonės nustatyta tvarka, kuri skelbiama viešai dujų įmonės tinklalapyje.

37. Nuo vartotojo prašymo gavimo dienos dujų įmonė ne vėliau kaip per 30 kalendorinių dienų, išnagrinėjusi naujo vartotojo prašymą, raštu informuoja naują vartotoją apie savo sprendimą dėl jo dujų sistemos prijungimo ir pateikia siūlomas prisijungimo sąlygas. Jei pateiktas prašymas tikslinamas, pateikiami papildomi dokumentai ir (ar) duomenys, terminas skaičiuojamas nuo tokių papildymų registravimo dujų įmonėje dienos.

38. Prisijungimo sąlygų aprašą rengia ir išduoda ta dujų įmonė, prie kurios sistemos bus prijungiama vartotojo dujų sistema. Prisijungimo prie perdavimo sistemos sąlygų aprašą rengia ir išduoda perdavimo sistemos operatorius, prie skirstymo sistemos – skirstymo sistemos operatorius. Prisijungimo sąlygų apraše buitiniams vartotojams negali būti reikalavimo užtikrinti tam tikro dujų kiekio vartojimą.

39. Dujų įmonė, gavusi naujo vartotojo sutikimą su pasiūlytomis prisijungimo sąlygomis, parengia dujofikavimo investicijų projektą, paruošia prijungimo sutarties projektą ir pateikia vartotojui pasirašyti.

40. Dujofikavimo investicijų projektą dujų įmonė parengia ne vėliau kaip per 50 kalendorinių dienų nuo naujo vartotojo sutikimo su dujų įmonės pasiūlytomis prisijungimo sąlygomis dienos. Šis terminas gali būti pratęstas, tačiau ne ilgiau kaip 15 kalendorinių dienų motyvuotai informavus vartotoją apie tokio sprendimo būtinybę bei priežastis.

41. Prijungimo sutarties projektas tarp dujų įmonės ir vartotojo paruošiamas ir pateikiamas vartotojui pasirašyti, ne vėliau kaip per 20 kalendorinių dienų nuo investicijų projekto parengimo dienos.

42. Naujo vartotojo prijungimo sutarties įgyvendinimo terminas nustatomas prijungimo sutartyje.

43. Prijungimo sutarties standartinę formą rengia dujų įmonė. Sutarčių su buitiniais vartotojais sąlygos turi atitikti Gamtinių dujų įstatymo nustatyta tvarka patvirtintas naujų buitinių vartotojų gamtinių dujų sistemų prijungimo prie gamtinių dujų skirstymo sistemų sutarčių standartines sąlygas.

44. Naujas vartotojas yra toks vartotojas, kurio dujų sistema pirmą kartą jungiama prie dujų įmonės sistemos. Nauju vartotoju laikomas ir esamas vartotojas, pageidaujantis didinti dujų suvartojimą tokia apimtimi, kad nebeužtenka esamos dujų perdavimo, dujų skirstymo sistemos galios. Vartotojai, įsigiję dujofikuotas patalpas, nelaikomi naujais vartotojais.

45. Naujo vartotojo dujų sistemos prijungiamos prie veikiančios dujų sistemos, jeigu įvykdė prijungimo sutarties sąlygas ir pateikė 77–78 punkte numatytus dokumentus. Dujų įmonė, gavusi 77–78 punkte nurodytus dokumentus, išduoda pažymą vartotojui apie dujų sistemų parengimą sujungimui, kuri pateikiama gamtinių dujų tiekimo įmonei, su kuria vartotojas numato sudaryti dujų pirkimo–pardavimo sutartį ir yra sąlyga tokiai sutarčiai sudaryti.

46. Konkrečią prijungimo įmoką, t. y. apmokėjimą dujų įmonei už vartotojo sistemos prijungimo paslaugą, naujam vartotojui apskaičiuoja prijungianti dujų įmonė.

47. Prijungimo prie dujų sistemos įmokos buitiniams vartotojams skaičiuojamos vadovaujantis Komisijos parengta ir patvirtinta Prijungimo įkainių nustatymo metodika ir Komisijos patvirtintais prijungimo įkainiais. Prijungimo įmoka nebuitiniams vartotojams skaičiuojama kiekvienam projektui atskirai pagal Komisijos parengtą ir patvirtintą prijungimo įkainių nustatymo metodiką.

48. Dujų įmonė, prie kurios sistemų jungiamasi, padengia ekonomiškai pagrįstas savo dujų sistemos plėtros ir naujų vartotojų prijungimo išlaidas. Vartotojai apmoka dujų įmonių, prie kurių sistemų jungiamasi, išlaidų dalį, kuri viršija ekonomiškai pagrįstas vartotojų dujų sistemas prijungiančių dujų įmonių išlaidas. Išlaidų dalis, kurią apmoka vartotojas, paskaičiuojama ir pagrindžiama vadovaujantis Prijungimo įkainių nustatymo metodika.

49. Statant gyvenamuosius namus, kai statytojų prašymu dujotiekis įrengiamas iki vartotojų dujų sistemų prijungimo vietų, prijungimo prie dujų įmonės dujų sistemos įmoką moka statytojas. Tokiu atveju prijungiami nauji vartotojai prijungimo įmokų nemoka. Kai statytojų prašymu dujų sistemos nurodytoje teritorijoje statomos nenumačius vartotojų (parengiant teritorijos infrastruktūrą būsimai plėtrai), dujų sistemų įrengimo išlaidas apmoka statytojai.

50. Dujų įmonės savo lėšomis parengia dujų sistemos plėtros projektus dėl naujo vartotojo dujų sistemos prijungimo.

51. Naujo vartotojo dujų sistemos prijungimo projekte turi būti numatyta, kad dujų įmonės užtikrins saugų, efektyvų, aplinką tausojantį skirstymą iki sujungimo su vartotojo sistema vietos.

52. Naujas vartotojas savo lėšomis parengia vartotojo dujų sistemos projektą ir įrengia šią sistemą.

53. Kai dujų įmonės dujų sistemos plėtros dėl naujo vartotojo dujų sistemos prijungimo projektavimo, statybos ir montavimo darbams atlikti dujų įmonė pasitelkia rangovą, jis pasirenkamas vadovaujantis Viešųjų pirkimų įstatymo nustatyta tvarka.

54. Naujų vartotojų dujų sistemas prie vietinės bendrojo naudojimo sistemos prijungia vietinės bendrojo naudojimo sistemos savininkas, turintis skirstymo licenciją, arba dujų įmonė, valdanti vietinę bendrojo naudojimo sistemą pagal sutartį.

55. Dujų perdavimo, skirstymo ir vietinių bendrojo naudojimo sistemų savininkai viešai savo interneto svetainėse skelbia naujųjų vartotojų dujų sistemų prijungimo prie savo sistemos įkainius, kainas. Dujų įmonės, vietinių bendrojo naudojimo sistemų savininkai turi teikti informaciją vartotojams apie prijungimo prie sistemų įkainius, įmokų skaičiavimą, prijungimo sutarčių sąlygas.

56. Dujų apskaitos sistemas (matavimo priemones) savo lėšomis įrengia ir eksploatuoja dujų įmonė. Dujų apskaitos sistemos paprastai įrengiamos vartotojo dujų sistemos ir dujų įmonės sistemos sujungimo taške.

57. Dujos į naujo vartotojo sistemą pradedamos tiekti prijungus naujo vartotojo sistemą prie dujų įmonės dujų sistemos bei dujų įmonei(-ėms) ir naujajam vartotojui sudarius sutartį(-is) dėl dujų pirkimo–pardavimo ir paslaugų teikimo, o jeigu reikia ir dėl perdavimo ir (ar) skirstymo paslaugų teikimo. Prijungimo sutartis su nebuitiniais vartotojais netenka galios, kai įvykdomi visi sutartyje nustatyti įsipareigojimai. Prijungimo sutartis su buitiniais vartotojais netenka galios, kai dujos paleidžiamos į vartotojo sistemą.

58. Vartotojas, norintis padidinti dujų vartojimo galią, dujų įmonei pateikia prašymą, kuriame nurodo pageidaujamos galios dydį. Jei dujų sistema iki vartotojo sistemos neužtikrina galimybės padidinti dujų srauto (galios) ir dujų įmonė su vartotoju sutaria didinti galią, tai esamo vartotojo dujų sistemos prijungimui taikomos tos pačios prijungimo prie dujų įmonės dujų sistemos procedūros kaip naujam vartotojui. Jei dujų įmonės dujų sistema iki vartotojo dujų sistemos užtikrina galimybę padidinti dujų vartojimo galią, bet būtina pakeisti apskaitos sistemą (matavimo priemonę), tai dujų apskaitos sistema (matavimo priemonė) keičiama dujų įmonės lėšomis ir prijungimo prie dujų įmonės dujų sistemos įmokos vartotojas nemoka.

IV. prisijungimo sąlygos

59. Dujų įmonė, prie kurios dujų sistemos bus jungiamasi, pagal vartotojo prašymą parengia prisijungimo sąlygų aprašą, kurį sudaro techninių prisijungimo sąlygų aprašas ir ekonominių prisijungimo sąlygų aprašas. Apraše nurodoma:

59.1. galimos naujo vartotojo dujų sistemos prijungimo vietos;

59.2. dujotiekių, prie kurių bus jungiama naujo vartotojo dujų sistema, skersmuo;

59.3. maksimalus ir minimalus dujų slėgis prijungimo taške (ar taškuose);

59.4. maksimali dujų transportavimo galia, kuria galės naudotis vartotojas (m3/val. ir m3/parą), maksimalios transportavimo galios apribojimo atvejai, minimalus per valandą apskaičiuojamų dujų kiekis (nebuitiniams vartotojams) (m3/val.);

59.5. dujų įmonės dujų sistemos, prie kurios bus prijungta naujo vartotojo dujų sistema, plėtros poreikis;

59.6. dujų įmonės ir vartotojo dujų sistemų įrengimo terminai;

59.7. mokėjimo už prijungimo paslaugą sąlygos, prijungimo įmokos dydis ir apskaičiavimas.

60. Prisijungimo sąlygų apraše negali būti reikalavimų, nesusijusių su konkretaus vartotojo dujų sistemos prijungimo prie veikiančios dujų sistemos projekto įgyvendinimu.

61. Su nauju dujų vartotoju suderintas prisijungimo sąlygų aprašas yra pagrindas sudaryti prijungimo paslaugos sutartį.

V. VARTOTOJO dujų SISTEMOS PROJEKTAVIMAS

62. Vartotojo dujų sistemos įrengiamos (rekonstruojamos) pagal parengtą projektą. Vartotojų dujų sistemas gali projektuoti, atlikti jų techninę priežiūrą asmenys, turintys ne žemesnį kaip technologijos mokslų srities aukštąjį universitetinį arba inžinerijos ir inžinerinių profesijų aukštąjį koleginį išsilavinimą ir mokymo įstaigos specializuotų kursų (atitinkančių atliekamą darbą) baigimo pažymėjimą, patvirtinantį, kad asmuo gali projektuoti dujų sistemas.

63. Vartotojo dujų sistemos prijungimo projektas (toliau – projektas) rengiamas užsakovui ar jo įgaliotam asmeniui gavus prisijungimo prie veikiančios dujų sistemos sąlygas. Projektas kultūros paveldo statiniuose ar kultūros paveldo objektų teritorijose arba kultūros paveldo vietovėse esančiuose arba statomuose statiniuose rengiamas atsižvelgiant į Kultūros paveldo departamento išduotus specialiuosius paveldosaugos reikalavimus.

64. Projektą sudaro šios dalys:

64.1. aiškinamasis raštas;

64.2. specifikacijos;

64.3. brėžiniai;

64.4. reikalavimai vartotojo dujų sistemos įrengimui;

64.5. vartotojo dujų sistemos skaičiavimai.

65. Reikalavimai projekto turiniui pateikiami šio Aprašo 2 priede.

66. Projektą peržiūri, tikrina ir jam pritaria:

66.1. prisijungimo sąlygas išdavusi dujų įmonė. Prisijungimo sąlygas išdavusi dujų įmonė tikrina projekto sprendinių atitiktį išduotoms prisijungimo sąlygoms;

66.2. vartotojas (užsakovas);

66.3. miesto architektas, kai vartotojo dujų sistemos įrengiamos statinio (pastato) išorėje miesto teritorijoje;

66.4. saugomos teritorijos direkcija – kai vartotojo dujų sistemos projektuojamos statinio (pastato) išorėje saugomoje teritorijoje;

66.5. statinių savininkai, jei įrengiant vartotojo dujų sistemą reikės keisti, rekonstruoti statinių (pastatų) statybines konstrukcijas ar vartotojo dujų sistema turės įtakos esminiams statinio reikalavimams;

66.6. statinių savininkai, jei per jiems priklausančius statinius bus tiesiamas dujotiekis;

66.7. Kultūros paveldo departamentas – kai vartotojo dujų sistemos yra projektuojamos į Kultūros vertybių registrą įrašytuose statiniuose arba šių statinių bei valstybės saugomų kultūros paveldo objektų teritorijose, kultūros paveldo vietovėse esančiuose ar statomuose statiniuose;

66.8. savivaldybės paveldosaugos padalinys, kai vartotojo dujų sistemos yra projektuojamos savivaldybės saugomais paskelbtuose statiniuose arba savivaldybės saugomų kultūros paveldo objektų teritorijose ar kultūros paveldo vietovėse esančiuose ar statomuose statiniuose.

67. Už projekto sprendinių atitiktį teisės aktų nustatytiems reikalavimams atsako projekto vadovas (jeigu toks yra skiriamas), projekto rengėjas teisės aktų nustatyta tvarka.

68. Projektas laikomas užbaigtu, gavus visus teisės aktuose nustatytus pritarimus ir kai jį pasirašo projekto vadovas (kai yra skiriamas), projekto rengėjas, vartotojas (užsakovas).

69. Projekto originalą saugo projektuotojas Lietuvos vyriausiojo archyvaro tarnybos nustatyta tvarka. Vartotojui (užsakovui) ir prisijungimo sąlygas išdavusiai dujų įmonei parengiamos ir pateikiamos projekto kopijos.

VI. VARTOTOJO dujų sistemos įrengimas

70. Vartotojo dujų sistemas gali įrengti Energetikos įstatymo nustatyta tvarka atestuoti asmenys. Vartotojo dujų sistema gali būti pradedama įrengti, kai yra užbaigtas projektas ir pas techninį prižiūrėtoją įregistruotas vartotojo dujų sistemos statybos techninis pasas, kurio forma nustatyta Skirstomųjų plieninių dujotiekių įrengimo taisyklėse ir (arba) Skirstomųjų polietileninių dujotiekių įrengimo taisyklėse, ir (arba) Dujų sistemų pastatuose įrengimo taisyklėse, ir gautas statybą leidžiantis dokumentas, kai jis privalomas pagal Statybos įstatymą.

71. Įrengiant vartotojo dujų sistemas įrengimo techninė priežiūra privaloma. Įrengimo techninį prižiūrėtoją pasirenka vartotojas (užsakovas).

72. Vykdant vartotojo dujų sistemos įrengimo (montavimo) darbus, padaromi atitinkami įrašai vartotojo dujų sistemos statybos techniniame pase. Dujų sistema laikoma įrengta, kai pagal projektą atlikti visi įrengimo, derinimo, bandymų darbai ir parengiamas pilnai užpildytas vartotojo dujų sistemos statybos techninis pasas.

73. Užbaigus vartotojo dujų sistemos įrengimą, vartotojas (užsakovas) arba jo įgaliotas asmuo turi kreiptis į Valstybinės energetikos inspekciją prie Energetikos ministerijos (toliau – Valstybinė energetikos inspekcija) dėl pažymos apie vartotojo dujų sistemos atitiktį norminių teisės aktų reikalavimams išdavimo.

74. Valstybinės energetikos inspekcijos pažymai gauti vartotojas (užsakovas) arba dujų sistemą įrengęs asmuo (kai jis turi tokius įgaliojimus) šiai inspekcijai pateikia prašymą (laisva forma) ir projekto bei vartotojo dujų sistemos įrengimo techninio paso kopijas.

75. Valstybinė energetikos inspekcija ne vėliau kaip per 10 darbo dienų nuo vartotojo (užsakovo) prašymo registravimo institucijoje dienos įvertina įrengtą vartotojo dujų sistemą, darbų užbaigimą liudijančius dokumentus ir vartotojui (užsakovui) išduoda pažymą apie vartotojo dujų sistemos atitiktį norminių teisės aktų reikalavimams.

VII. VARTOTOJO DUJŲ SISTEMOS sujungimas su DUJŲ ĮMONĖS sistema ir dujų paleidimas į vartotojo dujų sistemą

76. Įrengus vartotojo dujų sistemą, įvykdžius visas prijungimo sąlygas bei prijungimo sutartyje nustatytus reikalavimus, vartotojas turi kreiptis į dujų įmonę, prie kurios dujų sistemos jungiama vartotojo dujų sistema, dėl dujų sistemų sujungimo, o vartotojui sudarius sutartį(-is) su dujų įmone dėl dujų pirkimo–pardavimo ir paslaugų teikimo, o jeigu reikia ir dėl perdavimo ir (ar) skirstymo paslaugų teikimo ir dėl dujų paleidimo į vartotojo dujų sistemą.

77. Vartotojas (užsakovas) dėl savo dujų sistemos sujungimo su dujų įmonės dujų sistema ir dujų paleidimo į vartotojo dujų sistemą turi pateikti tokius dokumentus:

77.1. vartotojo dujų sistemos projekto kopiją;

77.2. vartotojo dujų sistemos statybos techninio paso kopiją;

77.3. požeminių dujotiekių geodezinę nuotrauką (grafinis ir skaitmeninis formatas).

78. Vartotojas (užsakovas) dėl dujų paleidimo dujų įmonei, prie kurios dujų sistemos prijungiama vartotojo dujų sistema, turi pateikti Valstybinės energetikos inspekcijos išduotą pažymą apie vartotojo dujų sistemos atitiktį norminių teisės aktų reikalavimams.

79. Dujų įmonei gavus Aprašo 77–78 punktuose nurodytus dokumentus ir vartotojui sudarius sutartį(-is) dėl gamtinių dujų pirkimo–pardavimo ir paslaugų teikimo, o jeigu reikia ir dėl perdavimo ir (ar) skirstymo paslaugų teikimo, dujos gali būti paleistos į vartotojui priklausančią dujų sistemą. Dujos į sistemas nepaleidžiamos, jei vartotojo dujų sistemoje nesumontuoti dujiniai prietaisai ar dujiniai technologiniai įrenginiai. Prieš dujų paleidimą į vartotojo dujų sistemas turi būti parengti reikalingi dokumentai, nurodyti vartotojo dujų sistemos statybos techniniame pase, dūmtraukių ir vėdinimo sistemos patikros bei dūmtraukio įdėklo, dūmtraukio-ortakio įrengimo aktai, kurių formos nustatytos Dujų sistemų pastatuose įrengimo taisyklių 11 priede.

80. Prieš dujų įmonės sistemos sujungimą su vartotojo dujų sistema pasirašomas dujų sistemų atskyrimo atsakomybės ribų aktas, aktas surašomas dviem egzemplioriais, vienas akto egzempliorius pateikiamas vartotojui.

81. Dujas į vartotojui priklausančias dujų sistemas paleidžia Asmenų atestavimo taisyklių nustatyta tvarka atestuoti asmenys, šiuos (paleidimo) darbus minėti asmenys turi atlikti vadovaujantis Gamtinių dujų, suskystintųjų naftos dujų ir biodujų aplinkoje atliekamų darbų saugos taisyklėmis, patvirtintomis 2012 m. rugsėjo 28 d. Lietuvos Respublikos energetikos ministro įsakymu Nr. 1-191 (Žin., 2012, Nr. 116-5883).

82. Paleidus dujas į vartotojo dujų sistemą surašomas dujų paleidimo į vartotojo dujų sistemą aktas, kurio forma nustatyta Dujų sistemų pastatuose įrengimo taisyklių 11 priede. Aktas pateikiamas vartotojui (užsakovui).

83. Paleidus dujas į vartotojo dujų sistemą (dujotiekį), dujos turi būti paleidžiamos ir į dujinius prietaisus (dujinius technologinius įrenginius) bei turi būti atliktas šių prietaisų derinimas ir reguliavimas.

84. Dujinių prietaisų ar dujinių technologinių įrenginių paleidimo (derinimo ir reguliavimo) darbus gali atlikti kvalifikuoti asmenys, turintys Asmenų atestavimo taisyklių nustatyta tvarka išduotus atestatus tokiems darbams atlikti.

85. Dujinių prietaisų ar dujinių technologinių įrenginių paleidimo darbai atliekami pagal prietaisų gamintojų techninėje dokumentacijoje pateiktus nurodymus.

86. Baigus dujinių prietaisų ar dujinių technologinių įrenginių paleidimo darbus, surašomas dujinių prietaisų ar įrenginių paleidimo aktas, kurio forma nustatyta Dujų sistemų pastatuose įrengimo taisyklių 11 priede. Aktas pateikiamas vartotojui (užsakovui).

VIII. skundų nagrinėjimas

87. Komisija išankstine neteismine skundų nagrinėjimo tvarka nagrinėja skundus dėl vartotojų dujų sistemos prijungimo prie veikiančių dujų sistemų tvarkos (metodikų, kainų), kainų taikymo ir prijungimo ekonominių sąlygų.

88. Valstybinė energetikos inspekcija išankstine neteismine skundų nagrinėjimo tvarka nagrinėja skundus dėl vartotojo dujų sistemų prijungimo prie veikiančių dujų sistemų techninių sąlygų.

IX. baigiamosios nuostatos

89. Vartotojas (užsakovas) privalo turėti dujų sistemos projekto kopiją, vartotojo dujų sistemos statybos techninį pasą ir kitus, Apraše nurodytus, dokumentus, dujinių prietaisų ir (ar) dujinių technologinių įrenginių gamintojo pateiktus techninius dokumentus ir juos saugoti visą dujų sistemos eksploatavimo laiką.

90. Aprašą pažeidę asmenys atsako Lietuvos Respublikos teisės aktų nustatyta tvarka.

_________________

Naujų perdavimo ar skirstymo sistemų

nedujofikuotoje teritorijoje įrengimo, naujų

vartotojų gamtinių dujų sistemų prijungimo

prie perdavimo ar skirstymo sistemų ir

vartotojų gamtinių dujų sistemų įrengimo

tvarkos aprašo

1 priedas

(dokumento sudarytojo pavadinimas, įmonės ar institucijos duomenys (kodas, buveinės adresas, telefono ir fakso numeriai, elektroninio pašto adresas ir kt.)

Valstybinei kainų ir energetikos

kontrolės komisijai

Algirdo g. 27

LT-03219 Vilnius

PRAŠYMAS

DUJOFIKUOTI NAUJĄ TERITORIJĄ

____________ Nr.________

(data)

____________

(vieta)

_	prašo leisti įrengti

(pareiškėjas)

naujas dujų perdavimo ir (ar) skirstymo sistemas

_	.

(teritorijos, kurią numatoma dujofikuoti, pavadinimas)

Savivaldybės, į kurios ribas patenka numatoma dujofikuoti teritorija, pavadinimas

_

_	.

Gamtinių dujų perdavimo ir (ar) skirstymo įmonės, prie kurių sistemų numatoma prijungti naujos dujofikuojamos teritorijos dujų sistemas,

_	.

(dujų įmonės pavadinimas)

Numatomo metinio dujų suvartojimo naujoje dujofikuojamoje teritorijoje duomenys

_

_

Galimo ekonominio, technologinio, socialinio, ekologinio ir kt. poveikio naujai dujofikuojamai teritorijai aprašymas

_

_

_

_

_

_	.

Kita svarbi įmonės ar institucijos informacija

_	.

PRIDEDAMA: (pareiškėjo turimi su naujos teritorijos dujofikavimu susiję dokumentai, priimti atitinkamų institucijų sprendimai ar kt.)

1. ....................

2. ....................

Įmonės ar institucijos vadovas

(pareigų pavadinimas, vardas ir pavardė, telefono

numeris)

(Pareigų pavadinimas)	(Parašas)	(Vardas ir pavardė)

A. V.

_________________

Naujų perdavimo ar skirstymo sistemų

nedujofikuotoje teritorijoje įrengimo, naujų

vartotojų gamtinių dujų sistemų prijungimo

prie perdavimo ar skirstymo sistemų ir

vartotojų gamtinių dujų sistemų įrengimo

tvarkos aprašo

2 priedas

REIKALAVIMAI VARTOTOJŲ DUJŲ SISTEMŲ PROJEKTŲ TURINIUI

1.	Vartotojo dujų sistemos projekto (toliau – projektas) aiškinamajame rašte pateikiami pagrindžiami ir paaiškinami parengti projektiniai sprendiniai.

2. Aiškinamajame rašte pateikiami projektinių sprendinių techniniai rodikliai:

2.1. vartotojas (-ai), dujų poreikis, numatomas suvartoti dujų kiekis;

2.2. vartotojo dujų sistemos prijungimo prie dujų įmonės dujų sistemos vieta (-os) ir sąlygos;

2.3. dujų rūšis;

2.4. maksimalus ir minimalus dujų slėgis prijungimo taške (bar);

2.5. maksimali dujų transportavimo galia, kuria galės naudotis vartotojas (m3/val. ir m3/parą);

2.6. patalpų, kuriuose bus įrengti dujiniai prietaisai ir (ar) įrenginiai, parametrai (tūris, plotas, aukštis ir kt.);

2.7. dujotiekio skersmuo prijungimo taške (mm), leidžiamas slėgis, ilgiai;

2.8. patalpų, kuriose įrengiamos vartotojo dujų sistemos, vėdinimo sąlygos;

2.9. įrengiamų dujų prietaisų ir (ar) įrenginių tipas, bendra vardinė galia, kiekis, dujų slėgis prieš prietaisus ir (ar) įrenginius;

2.10. dujų apskaitos priemonės;

2.11. dirbant potencialiai sprogioje aplinkoje ir priešgaisrinės saugos reikalavimai;

2.12. dujų slėgio reguliavimo įrenginiai (įtaisai);

2.13. dujotiekio vamzdynų apsauginės dangos, apsaugos nuo korozijos įrenginiai;

2.14. skaičiavimais pagrįstas ir sprendiniais nustatytas sklypo zonų ir pastatų patalpų sprogimo ar gaisro pavojingumo kategorijos, zonų dydžiai;

2.15. aplinkosauginės priemonės;

2.16. pavojų analizė (potencialiai pavojingiems objektams).

3. Projekte pateikiamos šios specifikacijos (sąrašai):

3.1. projekto dokumentų sudėties žiniaraštis;

3.2. dokumentų ir standartų sąrašas, kuriais vadovaujantis parengtas projektas;

3.3. pateikiami vartotojo dujų sistemai įrengti reikalingų produktų (gaminių ir medžiagų), technologinės įrangos, inžinerinės įrangos (įrenginių, gaminių) techniniai, kokybės, kiti reikalavimai, charakteristikos, rodikliai, reikalavimai statybos produktams (medžiagoms, gaminiams), įrenginiams (komplektiniams įrenginiams, talpykloms, slėginiams indams, uždarymo įtaisams, vamzdžiams, apsauginių dangų medžiagoms) ir kt.;

3.4. sąnaudų kiekių žiniaraščiai bei sąmatos (rengiami vartotojui (užsakovui) prašant).

4. Projekte parengiami šie brėžiniai:

4.1. pastatų (patalpų), aukštų planai su dujinių prietaisų ir (ar) įrenginių ir dujų tinklų išdėstymu ir techniniais rodikliais (M1:50–M1:100);

4.2. sklypo dujų tinklų planai (topografiniame plane nubraižytos dujų sistemos trasos) (M1:500) (kai jis rengiamas ant ne senesnio kaip 5 metų topografinio plano, kuris projekto rengimo metu prireikus patikslinamas, arba ant kadastrinių matavimų plano) su pažymėtais esamais ir projektuojamais statiniais, jų eksplikacija ir projektuojamų statinių pagrindiniais matmenimis plane ir aukščiais;

4.3. schema – grafiniais simboliais ir sutartiniais ženklais supaprastintai (gali būti ne pagal mastelį) pavaizduoti projektiniai sprendiniai (Dujų sistemų pastatuose įrengimo taisyklių 8 priedas);

4.4. dujų parametrų keitimo, reguliavimo, vartotojo dujų sistemų ir tinklų technologinio proceso funkcinės schemos (nebuitinių vartotojų dujų sistemoms, kuriose tokie įrenginiai yra numatyti).

5. Dujų sistemos projekte pateikiami reikalavimai (nurodymai) vartotojo sistemos įrengimui:

5.1. reikalavimai įrengimo (montavimo) darbams: paruošiamiesiems, žemės kasimo, pagrindų įrengimo, dujotiekio vamzdynų prietaisų ir (ar) įrenginių montavimo, išbandymo, antikorozinio padengimo, izoliavimo ir kitiems darbams, jų kokybės kontrolei (taip pat leistini nuokrypiai, įvertinimo metodai ir rodikliai);

5.2. sąrašai atliekamų bandymų ir paslėptų darbų;

5.3. dujotiekių apsaugos zonos teritorijos sutvarkymo, jeigu to reikia, projektiniai sprendiniai.

6. Projektinių sprendimų skaičiavimai pateikiami, kai to reikalauja vartotojas (užsakovas), dujų įmonė, išdavusi prisijungimo sąlygas, ar asmenys, derinantys projektą.

_________________